Σιροπιαστό γλυκό φούρνου με μπαγιάτικο τσουρέκι
Για να μην πάνε χαμένα τα τσουρέκια που ξέμειναν, μπορούμε να δοκιμάσουμε αυτή την γρήγορη και εύκολη συνταγή.
1 φλιτζ. νερό , ½ φλιτζ. ζάχαρη, ½ ξυλαράκι κανέλα, 1 τσουρέκι που απέμεινε ή 1 μπαγιάτικο, 2 κουτ. σούπας σταφίδες, 4 φακελάκια άνθος αραβοσίτου βανίλια, γάλα, όσο αναγράφεται στη συσκευασία άνθος αραβοσίτου, ζάχαρη, όση αναγράφεται στη συσκευασία άνθος αραβοσίτου, 2 - 3 κομμάτια γλυκό του κουταλιού (κατά προτίμηση κάποιο εσπεριδοειδές, για παράδειγμα πορτοκάλι, περγαμόντο κ.ά.)
Για να φτιάξουμε σιροπιαστό γλυκό φούρνου με μπαγιάτικο τσουρέκι, ρίχνουμε το νερό, τη ζάχαρη και την κανέλα σε ένα κατσαρολάκι, το οποίο τοποθετούμε στη φωτιά.Μόλις αρχίσει το μείγμα να κοχλάζει, το αφήνουμε να βράσει για 3 - 4 λεπτά το αποσύρουμε και το αφήνουμε να κρυώσει.Στο μεταξύ, προθερμαίνουμε τον φούρνο στους 170° C, στον αέρα.Θρυμματίζουμε με τα χέρια μας το τσουρέκι σε ένα στρογγυλό πυρέξ, όχι σε ψίχουλα, αλλά σε πιο μεγάλα κομμάτια.Ψήνουμε το τσουρέκι για 15 λεπτά. Το βγάζουμε από τον φούρνο και το περιχύνουμε παντού με το σιρόπι. Δεν πρέπει να μουλιάσει, ίσα-ίσα να βραχεί. Αν, δηλαδή, το τσουρέκι μας είναι μικρό, ρίχνουμε λιγότερο σιρόπι.Σκορπίζουμε από πάνω τις σταφίδες να πάνε παντού.Ετοιμάζουμε την κρέμα σύμφωνα με τις οδηγίες που αναγράφονται στη συσκευασία και την αδειάζουμε πάνω από το σιροπιασμένο τσουρέκι.Σουρώνουμε το γλυκό κουταλιού ώστε να μην έχει σιρόπι, το ψιλοκόβουμε και το ρίχνουμε από πάνω.Βάζουμε το γλυκό στο ψυγείο για περίπου 2 ώρες.
Γάλα,Ζάχαρη,Σταφίδες,Πάσχα